Ρόμπερτ Μακ

Ο Ρόμπερτ Μακ (γεννημένος στις 8 Μαρτίου 1991) είναι Σλοβάκος διεθνής ποδοσφαιριστής, ο οποίος αγωνίζεται στην Σλοβακία για λογαριασμό της ομάδας της Σλόβαν Μπρατισλάβας, καθώς και στην Εθνική Σλοβακίας, ως πλάγιος μέσος και μεσοεπιθετικός.

Συλλογική Καριέρα
Ο, γεννημένος στην Μπρατισλάβα, Μακ ξεκίνησε την ενασχόληση με το ποδόσφαιρο από τις ομάδες νέων της τοπικής Σλόβαν. Όταν έφτασε στην ηλικία των 13 ετών, εντάχθηκε στα τμήματα υποδομής της Μάντσεστερ Σίτι. Εκεί, αγωνίστηκε με τους συμπατριώτες του, Βλάντιμιρ Βάις και Φίλιπ Μέντελ. Κατάφερε να φτάσει μέχρι τις ρεζέρβες του συλλόγου σε ηλικία 17 ετών, ωστόσο ουδέποτε πήρε χρόνο συμμετοχής στην πρώτη ομάδα. Ήταν μέλος της ομάδας των Citizens που κατέκτησε το Κύπελλο Νέων Αγγλίας (FA Youth Cup) για τη σεζόν 2007–08. Στις 11 Ιουνίου 2010, υπέγραψε συμβόλαιο διάρκειας τριών ετών με τη Νυρεμβέργη έναντι άγνωστου ποσού. Πέτυχε το πρώτο του τέρμα στην Μπούντεσλιγκα στην ήττα της ομάδας του με σκορ 1–3 απέναντι στην Καϊζερσλάουτερν στις 20 Νοεμβρίου 2010.

Στην ομάδα από τη Γερμανία έμεινε μέχρι και το καλοκαίρι του 2014, όπου στις 19 Ιουλίου, υπέγραψε συμβόλαιο διάρκειας τριών ετών με τον ΠΑΟΚ. Με την ομάδα της Θεσσαλονίκης πραγματοποίησε πολύ καλές εμφανίσεις. Αποτελούσε μόνιμη σταθερά στην ενδεκάδα, ενώ συμμετείχε πολύ ενεργά στο επιθετικό κομμάτι της, έχοντας αρκετά γκολ. Λόγω της καλής παρουσίας του στον ΠΑΟΚ, πολλές ομάδες εκδήλωσαν το ενδιαφέρον για την απόκτησή του. Τελικά, στον δεύτερο από τα τρία χρόνια του συμβολαίου του, πήρε μεταγραφή για τη Ζενίτ με το ποσό της μεταγραφής να φτάνει τα 3.500.000 ευρώ. Με την ομάδα της Ρωσίας έφτασε στην κατάκτηση του Σούπερ Καπ Ρωσίας, αλλά και του πρωταθλήματος. 

Αν και η παρουσία του στη Ρωσία συνδυάστηκε με καλές εμφανίσεις, η Ζενίτ αποφάσισε να τον παραχωρήσει δανεικό τη νέα σεζόν (2017-2018). Μετά από σύντομες συζητήσεις επέστρεψε στον ΠΑΟΚ με τη μορφή δανεισμού. Στη δεύτερη θητεία του στον ΠΑΟΚ, έφτασε στην κατάκτηση τίτλου. Αυτός ήταν το Κύπελλο Ελλάδας. Στον τελικό ο ΠΑΟΚ αντιμετώπισε την ΑΕΚ την οποία νίκησε με σκορ 2-0. Ο Μακ πέρασε στον αγώνα στο 52' στη θέση του Τζάλμα Κάμπος.

Για την σεζόν 2018-2019 επέστρεψε στην Ρωσία και πήρε χρόνο συμμετοχής με την Ζενίτ, με την οποία χρίστηκε πρωταθλητής στο φινάλε της σεζόν. Έμεινε στην Ζενίτ μέχρι και τον χειμώνα του 2020, οπότε και πήρε μεταγραφή για την Τουρκία και την ομάδα της Κόνιασπορ, στην οποία ωστόσο, αγωνίστηκε ελάχιστα.

Για το 2021-22, αλλά και την επόμενη χρονιά, αγωνίστηκε στην ομάδα της Φερεντσβάρος, στην Ουγγαρία, με την οποία έφτασε στην κατάκτηση δύο πρωταθλημάτων (2020-21 και 2021-22) και ενός κυπέλλου (2021-22). Το καλοκαίρι του 2022, πήρε μεταγραφή για την Σίντνεϊ ΦΚ, στην Αυστραλία, όπου έμεινε μέχρι και το 2024. Εκείνο το καλοκαίρι, αποφάσισε να επιστρέψει στην ομάδα από την οποία ξεκίνησε την καριέρα του, την Σλόβαν Μπρατισλάβας, όπου και αγωνίζεται μέχρι σήμερα.

Διεθνής Καριέρα

Κλήθηκε για πρώτη φορά στην εθνική ομάδα για μία φιλική αναμέτρηση απέναντι στη Δανία η οποία έλαβε χώρα στις 15 Αυγούστου 2012, ωστόσο δε χρησιμοποιήθηκε στη συγκεκριμένη αναμέτρηση. Πραγματοποίησε, τελικά, το ντεμπούτο του με την Εθνική Σλοβακίας απέναντι στο Βέλγιο στις 6 Φεβρουαρίου 2013, μπαίνοντας ως αλλαγή στο 61ο λεπτό της συγκεκριμένης αναμέτρησης στη θέση του χαφ Μίροσλαβ Στοχ. Η συγκεκριμένη αναμέτρηση βρήκε τελικό νικητή την ομάδα του Βελγίου με σκορ 2–1. Έκτοτε και μέχρι και το 2023, η συμμετοχή του στην βασική ενδεκάδα της Εθνικής, ήταν συχνή.

 Τίτλοι - Διακρίσεις 

Τίτλοι σε συλλογικό επίπεδο
ΠΑΟΚ

 Κύπελλο Ελλάδας: 2017–18 (1)

Ζενίτ

 Πρωτάθλημα Ρωσίας: 2018–19, 2019-20 (2)
 Κύπελλο Ρωσίας: 2019-20 (1)
 Σούπερ Καπ Ρωσίας: 2016 (1)

Φερεντσβάρος

 Πρωτάθλημα Ουγγαρίας: 2020–21, 2021-22 (2)
 Κύπελλο Ουγγαρίας: 2021-22 (1)

 Σίδνεϊ ΦΚ 

 Κύπελλο Αυστραλίας: 2022-23 (1)

 Σλόβαν Μπρατισλάβας 

 Πρωτάθλημα Σλοβακίας: 2024-25 (1)

Εθνική Σλοβακίας

 Κύπελλο του Βασιλιά (King's Cup) της Ταϊλάνδης: 2018

Ατομικές διακρίσεις
 Καλύτερος Σλοβάκος ποδοσφαιριστής κάτω των 21 χρόνων της χρονιάς (Βραβείο "Πέτερ Ντουμπόφσκι"): 2011, 2012
 Καλύτερος Σλοβάκος ποδοσφαιριστής της χρονιάς: Χάλκινο Μετάλλιο (3ος) το 2016

Παραπομπές

Εξωτερικοί Σύνδεσμοι

 Προφίλ από το Scoresway.com
 Προφίλ του παίκτη στο football prospects


Κατηγορία:Μέσοι ποδοσφαιριστές
Κατηγορία:Σλοβάκοι ποδοσφαιριστές
Κατηγορία:Ποδοσφαιριστές Σλόβαν Μπρατισλάβας
Κατηγορία:Ποδοσφαιριστές Μάντσεστερ Σίτι
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές ΦΚ Νυρεμβέργη
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Εθνικής Σλοβακίας Κ17
Κατηγορία:Ποδοσφαιριστές Εθνικής Σλοβακίας Κ19
Κατηγορία:Ποδοσφαιριστές Εθνικής Σλοβακίας Κ21
Κατηγορία:Ποδοσφαιριστές Εθνικής Σλοβακίας
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Πρέμιερ Λιγκ Ρωσίας
Κατηγορία:Ποδοσφαιριστές Ζενίτ Αγίας Πετρούπολης
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Ευρωπαϊκού Πρωταθλήματος 2020